määrati kuupäevaks, millest alates lõpetatakse maksete tegemine, 24. märts 2008 ja otsustati aktsiaseltsi LEHMAN BROTHERS (Luxembourg) S.A. likvideerimise viis. „Võlausaldajad: Alates käesoleva kohtuotsuse kuupäevast on peatatud eelisnõude, pandi või hüpoteegiga tagamata mis tahes nõude intressid. Samast kuupäevast alates ei toimu enam hüvitamist, v.a järgmistel tingimustel: — muus seoses olevate võlgade olemasolu, — 5. augusti 2005. aasta finantstagatiste seaduse sätete kohaldamine, — välisriigi õiguse sätete kohaldamine, eelkõige seoses rahvusvahelise eraõiguse reeglitega, mis sätestatud finantssektorit käsitleva seaduse artiklites 61-10, 61-12, 61-13, 61-14, 61-15, 61-25 ja 61-26. Nõuete esitamise tähtajaks on määratud 1. august 2009. Nõuete kontrollimine: Nõudeid kontrollivad likvideerijad, kuid nõuded loetakse tunnustatuks asja menetleva kohtuniku ja likvideerijate allkirjastatud protokolli alusel. Tunnustatud nõuded lisatakse järk-järgult loenditesse, mis esitatakse oktoobri, veebruari ja juuni kümne esimese päeva jooksul Luxembourgi ringkonnakonnakohtu (teine koda) kantseleisse, kus avalduse teinud võlausaldajad ja bilanssi kantud võlausaldajad saavad seda kontrollida. Selle ajavahemiku jooksul võivad kõnealused isikud esitada loendisse kantud nõuete suhtes vastuväite. Vastuväide esitatakse kantseleis avalduse vormis. Kohtusekretär teeb kõnealusesse loendisse märke nõude kohta esitatud vastuväite kohta. Märge kannab vastuväite kuupäeva ja selle esitanud võlausaldaja andmeid ning vajaduse korral vastuväite avalduse esitanud esindaja andmeid. Vastuväide võetakse vastu üksnes juhul, kui seda on korratud kolme päeva jooksul likvideerijatele adresseeritud tähitud kirjaga. Vastuväide võetakse vastu üksnes juhul, kui see sisaldab vastuväidet esitava võlausaldaja täpset positsiooni, elukohta Luxembourgi ringkonnas, põhjendusi avalduse esitanud võlausaldajaks või bilanssi kantud võlausaldajaks olemise kohta, samuti vastuväidet toetavaid väiteid ja tõendeid. Likvideerijad kontrollivad kokkuvõtlikult vastuväite vastuvõetavust ja põhjendatust. Vastuväite esitamiseks ettenähtud kümnepäevase tähtaja lõppemisel loetakse need võlausaldajad, kelle nõuded on tunnustatud ja kelle vastu ei ole esitatud vastuväidet, likvideerijate ja kohtuniku allkirjastatud protokolli alusel lõplikult tunnustatuks. Aktsiaseltsi LEHMAN BROTHERS (Luxembourg) S.A. likvideerijad teavitavad nõuetekohaselt võlausaldajaid, kelle nõudetaotlus on vaidlustatud või mille kohta on esitatud vastuväide, nõude vaidlustamisest või nõude suhtes esitatud vastuväitest, tehes seda tähitud kirjaga, mis saadetakse aadressil, mis on nõudetaotluses või selle puudumisel viimasel teadaoleval aadressil. Kui võlausaldajad ei alusta hagimenetlust 40 (neljakümne) päeva jooksul alates kõnealuse tähitud kirja posti teel saatmise kuupäevast, käsitatakse asjaomast nõudetaotlust lõplikult tagasilükatuna. Võlausaldaja, kes alustab hagimenetlust likvideerija vastu või vastuväite puhul vastuväite esitanud võlausaldaja vastu, on kohustatud valima kas hagis või hilisemas dokumendis oma aadressiks aadressi Luxembourgi ringkonnas. Kui osutatud aadress menetluse jooksul muutub või sellest muudatusest ei teavitata aktsiaseltsi LEHMAN BROTHERS (Luxembourg) S.A. likvideerijaid, võib kogu hilisema teabe ja kõik muud tähendused võlausaldajale edastada Luxembourgi kaubandusküsimustega tegeleva ringkonnakohtu kantselei kaudu, vastavalt äriseadustiku artikli 499 lõigule 2. Neid vaidlusküsimusi, millele ei saa anda vastust kohe, menetletakse eraldi. Küsimused, mis ei kuulu Luxembourgi ringkonnakohtu pädevusse saadetakse edasi pädevale kohtule. Vaidlusküsimusi ja vastuväiteid käsitlevate kohtuotsuste kohta apellatsioone vastu ei võeta. Võlausaldajaid, kelle nõuded loetakse tunnustatuks, teavitatakse sellest individuaalselt aktsiaseltsi LEHMAN BROTHERS (Luxembourg) S.A. likvideerijate saadetud lihtkirjaga. Muus vääringus kui EUR esitatud nõuete konverteerimine: Muus vääringus kui EUR esitatud nõuded konverteeritakse vastavasse vääringusse likvideerimisotsuse päeva vahetuskursiga, mille on avaldanud Euroopa Keskpank, ja kõik tunnustatud nõuded makstakse välja vastavas vääringus. Dividendide jaotamine: Likvideerijad adresseerivad kohtule taotluse selleks, et neil lubataks menetleda jaotamist ja raamatupidamise lõpetamist. Kohtuotsus raamatupidamise lõpetamise kuupäeva kohta avaldatakse väljavõtetena vähemalt üks kuu enne kohtu poolt kindlaksmääratud kuupäeva järgmistes ajalehtedes „Luxemburger Wort”, „Tageblatt” ja „Financial Times”. Kõnealuse avaldamisega teavitatakse võlausaldajaid sellest, et kui nad ei esita oma nõuet enne raamatupidamise lõpetamiseks kehtestatud kuupäeva, ei saa neid võtta arvesse nende dividendide maksmisel, mida saadakse vastavalt äriseadustiku artikli 508 sätetele. Raamatupidamise lõpetamise kuupäeval märgivad likvideerijad üles varad ja kohustused ning määravad kindlaks maksmisele kuuluvad dividendid. Väljakuulutatud dividendi jaotamine peab toimuma nelja kuu jooksul pärast raamatupidamise lõpetamist. Likvideerijate taotlusel võib teha kohtuotsuse, millega määratakse kindlaks dividendide võlausaldajatele jaotamise kord, ja mille tulemusel jäetakse jaotamine võlausaldajate vahel likvideerijate pädevusest välja. Intresse ei määrata võlausaldajatele, kelle nõuet ei tunnustatud lõplikult, kuna neile maksti üks või mitu dividendi välja hiljem kui teistele võlausaldajatele, niivõrd kuivõrd hilisem väljamaksmine oli põhjustatud likvideerimismenetluse tavapärasest käigust. Lisaks sellele ei maksta intresse võlausaldajatele, kelle nõuded tunnustati lõplikult, kuid nende maksmine toimub mõnevõrra hiljem kui tehti kohtuotsus, millega lubatakse vahepealsete dividendide maksmine ja tegelik maksmine, olenemata kas osutatud hilinemine tuleneb võlausaldajast, kes ei edastanud likvideerijatele vajalikku teavet tegeliku maksmise kohta, juriidilisest takistusest või raskustest võlausaldaja kindlakstegemisel. Likvideerijad peavad likvideerimismenetluse käigus väljajaotamata dividendid säilitama, nii et neilt saaks koguneda intress võlausaldajate kasuks. Likvideerijad: Alates käesolevast kohtuotsusest saab kõik hagid seoses vallas- ja kinnisvaratehingutega ning sundtäitmised seoses vallas- või kinnisvaraga esitada või algatada üksnes likvideerijate vastu, samuti teostavad ettevõttega seotud mis tahes tegevust nüüd üksnes likvideerijad. Likvideerijad annavad asja menetleva kohtuniku ees vande täita oma ülesandeid hästi ja ustavalt. Kaubanduskohus võib mis tahes hetkel mõlemad või ühe likvideerija asendada, tagasi kutsuda või likvideerijate arvu suurendada. Likvideerijad koostavad nimekirja aktsiaseltsi LEHMAN BROTHERS (Luxembourg) S.A. omandisse kuuluvatest esemetest, väärtpaberitest, nõuetest ja igat liiki omandist, olenemata sellest, kas neid hoiustatakse või need asuvad Luksemburgi Suurhertsogiriigis või välismaal. Likvideerijad likvideerivad ja realiseerivad need esemed, väärtpaberid, nõuded ja omandi, jaotades selle ühe korraga või mitmes järjestikuses osas võlausaldajatele, kes omavad sellele õigust. Jaotatavad osad peavad olema määratud kohtu otsusega. Selle ülesande täitmiseks on likvideerijatel õigus võtta vastu makseid, teostada loovutust kviitungi alusel või ilma, nõuda sisse kõik kaubavekslid, realiseerida ettevõtte kogu vallas- ja kinnisvara. Likvideerijad võivad kohtu loal, mis on märgitud asja menetleva kohtuniku aruandele, teha kokkuleppeid või jõuda kokkuleppele vaidlusküsimustes, muu hulgas seoses kinnisvaraga, kui kõnealuste kokkulepete või kompromisside eseme väärtus on kindlaks määramata või suurem kui 100 000 EUR. Likvideerijad võivad algatada ja toetada nii Luksemburgi Suurhertsogiriigi kui ka välisriigi õiguspädevusse kuuluvaid mis tahes menetlusi ja meetmeid, mida nad peavad vajalikuks, et kaitsta võlausaldajate huve ning likvideerida, realiseerida või teha kättesaadavaks kogu omand, esemed, väärtpaberid või võlanõuded, mis kuuluvad aktsiaseltsi LEHMAN BROTHERS (Luxembourg) S.A. omandisse. Likvideerijatel on muu hulgas õigus kaitsta oma tegevust mistahes protsessis ja menetluses, mis on algatatud nende kui likvideerijate või aktsiaseltsi LEHMAN BROTHERS (Luxembourg) S.A. vastu, õigus jätkata nii hageja kui kostjana ning sekkuda nii käesoleval hetkel toimuvatesse kui tekkivatesse menetlustesse ja tegevustesse nii praegu kui tulevikus mistahes jurisdiktsiooni puhul, samuti kasutada kõiki võimalusi, et esitada kaebusi kohtuotsuste, määruste või muude otsuste kohta, mis vaidlusküsimustes või menetlustes on tehtud või tehakse kas Luksemburgis või välismaal ja seda igal võimalikul viisil, kui likvideerijad peavad neid tegevusi, jätkamisi, sekkumisi ja kaebusi vajalikeks või aktsiaseltsi LEHMAN BROTHERS (Luxembourg) S.A. omandi kaitsmisel vajalikuks. Kui likvideerijad peavad vajalikuks, võivad nad esitada taotlusi volitatud isikute, agentide või kaastöötajate teenuste osas eesmärgiga säilitada ja hallata aktsiaseltsi LEHMAN BROTHERS (Luxembourg) S.A. raamatupidamisaruandeid, registreid ja arhiive ning selleks, et säilitada ja realiseerida vara, samuti võtta kõiki muid meetmeid likvideerimise huvides. Kõik sellel eesmärgil likvideerijate tehtud kulutused kannab aktsiaselts LEHMAN BROTHERS (Luxembourg) S.A. Likvideerijad viivad oma otsused ellu ja tegutsevad kolmandate isikute ning mis tahes institutsioonide ja jurisdiktsioonide suhtes (v.a erivolitustega kindlaksmääratud tegevus) ühiselt antud allkirja alusel. Likvideerijate kulud ja tasud kannab aktsiaselts LEHMAN BROTHERS (Luxembourg) S.A. Pärast likvideerimistegevuse lõpetamist koostavad likvideerijad kohtule aruande likvideerimise tulemustest ja asutuse väärtuste kasutamisest, esitavad arved ja annavad kohtu käsutusse asjakohased tõendid. Otsus likvideerijate tegevuse ja likvideerimismenetluse lõpetamise kohta tehakse pärast seda, kui audiitorid on aruande esitanud. Otsus likvideerimise lõpetamise kohta avaldatakse lõpetamisotsuses kindlaksmääratud korra kohaselt, lõpetamisotsuses on märkus selle kohta, kus likvideerimise raamatupidamisaruandeid ja dokumente tuleb hoida ja säilitada vähemalt viie aasta jooksul, ning meetmete kohta, mis on võetud võlausaldajate ja aktsionäride summade ja väärtuste hoiustamiseks, mille väljamaksmine neile ei olnud võimalik.”,